翫止水
作者：白居易
朝代：唐

paragraphs: 動者樂流水，靜者樂止水。
利物不如流，鑒形不如止。
淒清早霜降，淅瀝微風起。
中面紅葉開，四隅綠萍委。
廣狹八九丈，灣環有涯涘。
淺深三四尺，洞徹無表裏。
淨分鶴翹足，澄見魚掉尾。
迎眸洗眼塵，隔胷蕩心滓。
定將禪不別，明與誠相似。
清能律貪夫，淡可交君子。
豈唯空狎翫，亦取相倫擬。
欲識靜者心，心源只如此。